b'\n_START_ARTICLE_\nOb\xc4\x8dina Grosuplje\n_START_SECTION_\nNaselja v ob\xc4\x8dini\n_START_PARAGRAPH_\nBi\xc4\x8dje, Ble\xc4\x8dji Vrh, Brezje pri Grosupljem, Brvace, Cerovo, Cikava, \xc4\x8cu\xc5\xa1perk, Dobje, Dole pri Polici, Dolenja vas pri Polici, Gabrje pri Ilovi Gori, Gajni\xc4\x8de, Gatina, Gorenja vas pri Polici, Gornji Rogatec, Gradi\xc5\xa1\xc4\x8de, Grosuplje, Hrastje pri Grosupljem, Huda Polica, Ko\xc5\xbeljevec, Lob\xc4\x8dek, Lu\xc4\x8de, Mala Ilova Gora, Mala Loka pri Vi\xc5\xa1nji Gori, Mala Ra\xc4\x8dna, Mala Stara vas, Mala vas pri Grosupljem, Male Lipljene, Mali Konec, Mali Vrh pri \xc5\xa0marju, Malo Mla\xc4\x8devo, Medvedica, Paradi\xc5\xa1\xc4\x8de, Pece, Pe\xc4\x8d, Perovo, Ple\xc5\xa1ivica pri \xc5\xbdalni, Podgorica pri Podtaboru, Podgorica pri \xc5\xa0marju, Polica, Ponova vas, Prapro\xc4\x8de pri Grosupljem, Predole, Ro\xc5\xbenik, Sela pri \xc5\xa0marju, Spodnja Slivnica, Spodnje Blato, Spodnje Duplice, \xc5\xa0ent Jurij, \xc5\xa0kocjan, \xc5\xa0marje-Sap, Tlake, Tro\xc5\xa1\xc4\x8dine, Udje, Velika Ilova Gora, Velika Loka, Velika Ra\xc4\x8dna, Velika Stara vas, Velike Lipljene, Veliki Vrh pri \xc5\xa0marju, Veliko Mla\xc4\x8devo, Vino, Vrbi\xc4\x8dje, Zagradec pri Grosupljem,  Zgornja Slivnica, Zgornje Duplice, \xc5\xbdalna, \xc5\xbdeleznica\n_START_SECTION_\nOb\xc4\x8dinski simboli\n_START_PARAGRAPH_\nGrb na osrednjem mestu vsebuje stilizacijo poznohal\xc5\xa1tatske svin\xc4\x8dene okrasne bro\xc5\xa1ke za konje (\xc5\xbeivalska svastika) najdene na Magdalenski gori, ki ponazarja osnoven zna\xc4\x8daj nastanka in razvoja \xc5\xa1ir\xc5\xa1ega Grosuplja (tranzitna baza sprva konjskih vpreg, danes pa\xc4\x8d druga\xc4\x8dnih). Hkrati tvori inicialko G in s svojo cikli\xc4\x8dno obliko simbolizira gibanje in razvoj. Zelena in rde\xc4\x8da barva v grbu predstavljata sobivanje mirne Dolenjske regije z \xc5\xbeivahnim razvojem kraja. Osnoven okvir je posodobljen gotski \xc5\xa1\xc4\x8dit, ki pa je za potrebe registrskih tablic poenoten._NEWLINE_Na belo-zeleni zastavi se nahaja grb.\n_START_SECTION_\nGeografska lega\n_START_PARAGRAPH_\nGeografsko gledano je skoraj celotna sedanja ob\xc4\x8dina Grosuplje zajeta v Grosupeljsko kotlino, z izjemo \xc5\xa0kocjanskih hribov. Ob\xc4\x8dina tako obsega Grosupeljsko in Radensko polje, \xc5\xa0marski kot, \xc5\xa0entjursko dolino, Poli\xc5\xa1ke in \xc5\xa0kocjanske hribe, \xc5\xbdalsko-Lo\xc5\xa1ko in Lu\xc5\xa1ko dolino ter Ilovo goro. Ob\xc4\x8dina Grosuplje se navzven dotika Ljubljanskega barja pri \xc5\xa0kofljici, pri Smrjenih gleda v \xc5\xbdelimeljsko dolino, za \xc5\xa0kocjanom se stika s turja\xc5\xa1kim ozemljem, na Limberku in Starem gradu nad \xc4\x8cu\xc5\xa1perkom meji na Dobrepoljsko kotlino, na Ilovi gori pa se odpre ob\xc5\xa1irno obmo\xc4\x8dje Suhe krajine. \xc4\x8cez Lu\xc4\x8de vodi glavna cesta v dolino reke Krke, \xc4\x8dez \xc5\xbdalno in Loko pa na Pe\xc5\xa1\xc4\x8denik in od tam v Vi\xc5\xa1njo Goro ali na Pol\xc5\xbeevo. Na Pe\xc5\xa1\xc4\x8denik pridemo tudi \xc4\x8dez Stehan po stari furmanski de\xc5\xbeelni cesti. Na severovzhodu se Poli\xc5\xa1ki hribi skoraj dotikajo Zasavskih, le \xc5\xa1e Pre\xc5\xbeganje in nekaj manj\xc5\xa1ih vasi je vmes. Nad Tro\xc5\xa1\xc4\x8dinami, Gorenjo vasjo, Dolami in Zg. Slivnico je \xc5\xbee Mestna ob\xc4\x8dina Ljubljana (Pance, Lipoglav). Pri Magdalenski gori obidemo Veliki in Mali Vrh in nato sklenemo krog po meji dana\xc5\xa1nje ob\xc4\x8dine Grosuplje pri predorih na avtocesti Ljubljana - Novo mesto._NEWLINE_Naselje Grosuplje je danes upravno, gospodarsko in prometno sredi\xc5\xa1\xc4\x8de. Samo pred dobrimi sto leti pa je bilo v Grosupeljski kotlini glavno sredi\xc5\xa1\xc4\x8de \xc5\xa0marje, le \xc5\xa0kocjanski hribi so imeli cerkveno in deloma gospodarsko sredi\xc5\xa1\xc4\x8de v \xc5\xa0kocjanu - slednje je bilo povezano tudi s Turjakom in Velikimi La\xc5\xa1\xc4\x8dami.\n_START_SECTION_\nNekdanje ob\xc4\x8dine na obmo\xc4\x8dju dana\xc5\xa1nje ob\xc4\x8dine Grosuplje do 2. svetovne vojne\n_START_PARAGRAPH_\nPrvi je katastrske ob\xc4\x8dine v na\xc5\xa1ih krajih uvedel Jo\xc5\xbeef II., vendar te \xc5\xa1e niso imele pravih upravnih funkcij. Prve prave upravne ob\xc4\x8dine so v \xc4\x8dasu Ilirskih provinc uvedli Francozi. Na obmo\xc4\x8dju dana\xc5\xa1nje ob\xc4\x8dine so tedaj delovale ob\xc4\x8dine \xc5\xa0marje, Vi\xc5\xa1nja Gora in Turjak. Avstro-Ogrska je po ukinitvi Ilirskih provinc ponovno uveljavila svojo upravnoteritorialno delitev na okraje in ob\xc4\x8dine. Leta 1854 so obmo\xc4\x8dje dana\xc5\xa1nje Grosupeljske ob\xc4\x8dine pokrivali upravni okraji Velike La\xc5\xa1\xc4\x8de, Vi\xc5\xa1nja Gora in Ljubljana okolica, v letu 1859 pa je to obmo\xc4\x8dje v celoti pripadlo upravi okraja Ljubljana okolica. Znotraj upravne enote Ljubljana okolica so delovale ob\xc4\x8dine Grosuplje, Ble\xc4\x8dji Vrh, Lu\xc4\x8de, \xc5\xa0ent Jurij, Polica, Prapro\xc4\x8de, Spodnja Slivnica, \xc5\xa0marje, Velika Loka, Velika Ra\xc4\x8dna, Velika Stara vas, Velike Lipljene in \xc5\xbdalna. _NEWLINE_Tak\xc5\xa1na upravnoteritorialna delitev je ostala nespremenjena tudi po razpadu Avstro-Ogrske. \xc5\xa0ele leta 1933 so bile na podlagi novega zakona nekatere manj\xc5\xa1e ob\xc4\x8dine zdru\xc5\xbeene: ob\xc4\x8dini Grosuplje so bile priklju\xc4\x8dene ob\xc4\x8dine Ra\xc4\x8dna, Spodnja Slivnica in Stara vas. V Ljubljanskem okraju so tako po novem delovale le 3 ob\xc4\x8dine: Grosuplje, \xc5\xa0ent Jurij in \xc5\xa0marje. 1936 je bila ustanovljena nova ob\xc4\x8dina Slivnica \xe2\x80\x93 \xc5\xbdalna in sicer na zahtevo lastnika Bo\xc5\xa1tanjskega gradu, ki je tako zdru\xc5\xbeil svoja ozemlja. Na pobudo prebivalcev Radenskega polja pa se je ponovno osamosvojila tudi ob\xc4\x8dina Ra\xc4\x8dna.  V \xc4\x8dasu NOB je bilo obmo\xc4\x8dje dana\xc5\xa1nje ob\xc4\x8dine zdru\xc5\xbeeno v eno politi\xc4\x8dno enoto \xe2\x80\x93 okro\xc5\xbeni odbor OF Grosuplje.\n_START_SECTION_\nOb\xc4\x8dina Grosuplje med 2. svetovno vojno\n_START_PARAGRAPH_\nObmo\xc4\x8dje Grosuplja je bilo po kapitulaciji Jugoslavije sprva problemati\xc4\x8dno glede razdelitve med italijanskim in nem\xc5\xa1kim okupatorjem. Ko so bile dileme razre\xc5\xa1ene, so v Grosuplje vkorakali Italijani in zasedli nekatere glavne ustanove (najprej policijo). Tako kot na ostalih podro\xc4\x8djih t.i. Ljubljanske pokrajine se je tudi v Grosuplju na pobudo Komunisti\xc4\x8dne partije Slovenije hitro razra\xc5\xa1\xc4\x8dala organizacija Osvobodilne fronte._NEWLINE_Okro\xc5\xbeni odbor OF Grosuplje je bil ustanovljen v Ra\xc4\x8dni 28. septembra 1941. Meja okro\xc5\xbeja ni bila to\xc4\x8dno dolo\xc4\x8dena. Okro\xc5\xbeje je imelo \xc5\xa1ir\xc5\xa1i obseg kakor kasnej\xc5\xa1a povojna ob\xc4\x8dina: obsegal je obmo\xc4\x8dje vse od \xc5\xa0kofljice, \xc5\xbdelimelj in Turjaka do Velikega Gabra in \xc5\xbdu\xc5\xbeemberka. Na obmo\xc4\x8dju dana\xc5\xa1nje ob\xc4\x8dine Grosuplje je vklju\xc4\x8deval rajone \xc5\xa0marje, Grosuplje, Polica, \xc5\xbdalna - Ra\xc4\x8dna in \xc5\xa0ent Jurij._NEWLINE_Spomladi 1942 je OF do\xc5\xbeivljala najve\xc4\x8dji razcvet z nastankom osvobojenega obmo\xc4\x8dja pod revolucionarno oblastjo krajevnih narodnoosvobodilnih odborov. Avgusta 1942 je sledila velika italijanska protipartizanska ofenziva. Osvobojenega ozemlja je bilo tako konec, politi\xc4\x8dno delovanje OF pa je bilo razbito. _NEWLINE_Kapitulacija Italije 8. septembra 1943 je prinesla \xc5\xbearek upanja za OF. Poldrugi mesec je bila skoraj vsa Ljubljanska pokrajina osvobojena. Okro\xc5\xbeje Grosuplja je bilo svobodno v celoti. Oblast so prevzeli odbori OF. V mesecu septembru so legalno delovali novoustanovljeni rajonski odbori OF: \xc5\xa0marje, Grosuplje s Polico, \xc5\xa0ent Jurij, Ra\xc4\x8dna in \xc5\xbdalna._NEWLINE_Ko je \xc5\xbee marsikdo mislil, da je vojne konec, je sledila nem\xc5\xa1ka ofenziva, poimenovana \xc2\xbbprelom oblakov\xc2\xab. Konec oktobra in za\xc4\x8detek novembra 1943 se je tako boj OF samo \xc5\xa1e zaostril. _NEWLINE_Grosupeljsko obmo\xc4\x8dje so 18. novembra 1943 zdru\xc5\xbeili s sti\xc5\xa1kim okro\xc5\xbejem v enotno grosupeljsko-sti\xc5\xa1ko okro\xc5\xbeje. Njegov sede\xc5\xbe je bil nekaj mesecev na Muljavi. Nem\xc5\xa1ki in belogardisti\xc4\x8dni pritisk je politi\xc4\x8dne delavce OF iz Krke potiskal vse bolj proti notranjosti Suhe krajine in od tam v sosednje novome\xc5\xa1ko okro\xc5\xbeje ali v stalno osvobojeno Belo krajino. Posledi\xc4\x8dno se je septembra 1944 grosupeljsko-sti\xc5\xa1ko okro\xc5\xbeje pripojilo novome\xc5\xa1kemu. Tako raz\xc5\xa1irjenemu novome\xc5\xa1kemu okro\xc5\xbeju pa so januarja 1945 priklju\xc4\x8dili \xc5\xa1e Belo krajino. Znotraj novega okro\xc5\xbeja je nekdanje grosupeljsko-sti\xc5\xa1ko okro\xc5\xbeje tako postalo le \xc5\xa1e okraj Grosuplje._NEWLINE_Prete\xc5\xbeni del ozemlja dana\xc5\xa1nje ob\xc4\x8dine Grosuplje je bil osvobojen 6. maja 1945 s pomo\xc4\x8djo 15. divizije narodnoosvobodilne vojske Slovenije. Tega dne je v Grosuplje vkorakala Cankarjeva brigada in naznanila konec vojne na tem obmo\xc4\x8dju.\n_START_SECTION_\nOb\xc4\x8dina Grosuplje po 2. svetovni vojni\n_START_PARAGRAPH_\nTakoj po osvoboditvi je bila izvedena nova upravnoteritorialna razdelitev. Maju 1945 je bil znotraj Ljubljanskega okro\xc5\xbeja ustanovljen okraj Grosuplje. Okraj Grosuplje je bil najprej razdeljen na 52 krajev s svojimi krajevnimi ljudskimi odbori, \xc5\xa1tevilo pa se je kmalu zmanj\xc5\xa1alo na 28: Ambrus, Dob, Dvorska vas, Grosuplje, Ivan\xc4\x8dna Gorica, Karlovica, Kompolje, Krka, Muljava, Polica, Ponikve, Ra\xc4\x8dna, Radohova vas, Rob, Sti\xc4\x8dna, Struge, Sv. Gregor, \xc5\xa0kocjan pri Turjaku, \xc5\xa0marje, \xc5\xa0ent Jurij, \xc5\xa0entvid pri Sti\xc4\x8dni, Temenica, Turjak, Velike La\xc5\xa1\xc4\x8de, Videm-Dobrepolje, Vi\xc5\xa1nja Gora, Zagradec in \xc5\xbdalna. _NEWLINE_Ta upravna delitev je bila ukinjena leta 1952. Z zakonom o razdelitvi Ljudske republike Slovenije na mesta, okraje in ob\xc4\x8dine so okraju Ljubljana-okolica pripadle ob\xc4\x8dine: Grosuplje, Krka, \xc5\xa0ent Jurij, Sti\xc4\x8dna, \xc5\xa0entvid pri Sti\xc4\x8dni, \xc5\xa0marje in Vi\xc5\xa1nja Gora. Zagradec z Ambrusom je pripadel okraju Novo mesto, ob\xc4\x8dina Videm-Dobrepolje pa okraju Ko\xc4\x8devje. _NEWLINE_Leta 1955 je bil sprejet nov zakon o razdelitvi obmo\xc4\x8dij in okrajev. Uvedene so bile 3 nove ob\xc4\x8dine: Grosuplje in Ivan\xc4\x8dna Gorica z Zagradcem pod okrajem Ljubljana ter Dobrepolje pod okrajem Ko\xc4\x8devje. Na obmo\xc4\x8dju vseh treh ob\xc4\x8din je bilo ustanovljenih 24 krajevnih odborov. \xc5\xa0e istega leta je bil ukinjen okrajni ljudski odbor Ko\xc4\x8devje, zaradi \xc4\x8desar je bila ob\xc4\x8dina Dobrepolje z izjemo Strug priklju\xc4\x8dena ob\xc4\x8dini Grosuplje. 1956 je bila ob\xc4\x8dini Grosuplje z izjemo katastrske ob\xc4\x8dine Sobra\xc4\x8de priklju\xc4\x8dena \xc5\xa1e ob\xc4\x8dina Ivan\xc4\x8dna Gorica. Sobra\xc4\x8de so pripadle sosednji  ob\xc4\x8dini Litija. Ob\xc4\x8dinski ljudski odbor Ivan\xc4\x8dna Gorica je z delom prenehal leta 1960. Tako je bila dokon\xc4\x8dno oblikovana ob\xc4\x8dina Grosuplje s centrom v Grosuplju, prometno in gospodarsko najbolj razvitemu kraju v ob\xc4\x8dini.\n_START_SECTION_\nGospodarstvo\n_START_PARAGRAPH_\nPo vojni se je v grosupeljski ob\xc4\x8dini za\xc4\x8dela pospe\xc5\xa1ena gradnja industrijskih obratov, zaradi mo\xc4\x8dnega priseljevanja pa je naglo raslo tudi \xc5\xa1tevilo prebivalcev. Najpomembnej\xc5\xa1i industrijski obrati danes so izdelovalec elektri\xc4\x8dnih strojev Black & Decker, tkalnica Anton \xc5\xa0inkovec, znana Pekarna Grosuplje, Splo\xc5\xa1no mizarstvo, Elektro, kovinska galanterija Kovinastroj in gradbeno podjetje Grosuplje. Precej je tudi samostojnih obrtnikov, pri Brvacah pa stoji farma, specializirana v rejenju goveje \xc5\xbeivine. Polja v dnu Grosupeljske kotline so meliorirana in ve\xc4\x8dinoma v lasti agrokombinata. _NEWLINE_Kljub dokaj \xc5\xa1tevilnim in razli\xc4\x8dnim delovnim mestom ter vedno ve\xc4\x8dji trgovski in obrtni ponudbi je Grosuplje mo\xc4\x8dno povezano z Ljubljano. S slednjo je vsakodnevno povezano z redno integrirano avtobusno linijo \xc5\xa1t. 3G.'